Title: Príloha č
Author: OCMD
Last saved by: jost
Company: MDPT

P r e d k l a d a c i a    s p r á v a

	Predkladaný materiál bol vypracovaný v súlade s uznesením vlády SR č. 130 zo dňa 13. februára 2003 bod B.5., ktoré zaväzuje ministra dopravy, pôšt a telekomunikácií vykonať výberové konanie na strategického partnera do letiskových spoločností Bratislava a Košice. S tým súvisiaci proces privatizácie podľa zákona č. 92/1991 Zb. o podmienkach prevodu majetku štátu na podnikaní iných osôb vyžaduje majetkovú účasť štátu v týchto spoločnostiach určenú na privatizáciu zaradiť do zoznamu privatizovaných podnikov a prerokovať v Národnej rade SR. 

Z týchto dôvodov bola vypracovaná a predkladá sa na rokovanie vlády SR koncepcia privatizácie týchto letiskových spoločností, ktorá vymedzuje podiel majetkovej účasti štátu v týchto spoločnostiach určených na privatizáciu a ďalšie podstatné prvky celého procesu:
•	ciele privatizácie, 
•	metódu privatizácie, 
•	bezodplatný prevod akcií na dotknuté VÚC a mestá, 
•	skúmanie dopadu na hospodársku súťaž, 
•	spôsob privatizácie oboch letiskových spoločností a 
•	techniku celého procesu privatizácie. 

Zároveň vyššie uvedeným uznesením vlády SR v bode B.3. v znení uznesenia č. 1016 zo dňa 27. októbra 2004 bolo ministrovi dopravy uložené zaoberať sa a navrhnúť aj spôsob prevodu častí majetkových účastí štátu na podnikaní týchto letiskových spoločností bezodplatne na vyššie územné celky a mestá. Dôvodová správa odôvodňuje funkcie jednotlivých budúcich spolumajiteľov letiskových spoločností, ktoré by mali byť kryté aj výškou majetkových účastí. Na základe toho a po hlbšej analýze sa navrhuje zachovať trvalú majetkovú účasť štátu na podnikaní letiskových spoločností BTS a KSC v horizonte overenia plnenia podnikateľského plánu strategického partnera (5 rokov) vo výške 34% a v procese privatizácie po 66% akcií ponúknuť strategickým investorom. Bezodplatný prevod akcií štátu na dotknuté VÚC a mestá v rozsahu po 10% sa navrhuje riešiť následne, pričom ostatný 14 % balík akcií štátu by bol krytý právom veta v rozhodujúcich otázkach strategického významu. 

V rámci medzirezortného pripomienkového konania sa podarilo len čiastočne vysporiadať zásadné pripomienky vzťahujúce sa k výške podielov, ktoré by mali byť ponechané vo vlastníctve štátu alebo prevedené na zástupcov regiónov. Nakoľko ide o protirečivé požiadavky, ich plné a konečné vysporiadanie muselo byť ponechané na rozhodnutie vlády SR. Obdobne o účasť na akcionárskej štruktúre prejavil záujem aj Odborový zväz doprava, cestného hospodárstva a autoopravárenstva v rozsahu minimálne po 10 % a to formou zamestnaneckých akcií. Túto požiadavku označenú spolu s ostatnými 11 pripomienkami ako zásadné pripomienky nebolo možné akceptovať nakoľko okrem iného nespĺňajú základné predpoklady zásadnej pripomienky a polemizujú so zmyslom privatizácie ako celku. 

	Prijatie materiálu nemá žiadny dopad na verejné financie, zamestnanosť, podnikateľské prostredie ani na životné prostredie.